Izvor: Vlada

Kao i mnogo puta do sada, bez obzira na stranački predznak vladajuće koalicije u Banskim dvorima, na dnevnom redu redovne sjednice je - Pelješki most.

Sjednica Vlade je počela osvrtom premijera Andreja Plenkovića na prognoze EK o rastu BDP-a Hrvatske. Kazao je i da je s ministrom okoliša i energetike Slavenom Dobrovićem boravio u Šibeniku, gdje je nastavljen dijalog o centru za zbrinjavanje otpada u Lećevici i rješavanju odlagališta Karepovac.

Po njemu su cestovna povezanost s južnom Dalmaciju i sufinanciranje izgradnje Pelješkog mosta iz europskih sredstava ključna je točka sjednice Vlade, zbog čega će ministri graditeljstva i prometa Lovro Kuščević i Oleg Butković održati konferenciju za medije. Sljedeća sjednica Vlade, najavio je, održat će se u Sisku.

Za nabavku BBC Micro:BIT skoro pola milijuna kuna

Vlada je iz proračunskih zaliha osigurala iznos od 431.520 kuna, kojim će se namiriti PDV za nabavku BBC Micro:BIT-ova kupljenih novcem hrvatskih građana putem donacija, odnosno crowdfundinga, koji je pokrenuo Institut za razvoj i inovativnost mladih.

Na ovaj način Vlada daje snažan signal potpore inicijativi za obrazovanje i stjecanje ključnih vještina u STEM području, naveo je Plenković.



Ministar financija Zdravko Marić kazao je na ovu temu da je njegovo ministarstvo dobilo zamolbu za oslobođenje od poreza, a budući da u proračunu nema predviđenog tog iznosa, Marić je predložio da se to namiri iz proračunske zalihe.



Pavo Barišić, ministar obrazovanja, kazao je da Vlada ovim prepoznaje vrijednost tog projekta i da je to "primjer dobre suradnje privatnog i javnog sektora". Ministarstvo podupire rad tog Instituta, kao i drugih sličnih subjekata te niza entuzijastičnih pojedinaca u javnom prostoru i ustanovama, poručio je.



"Mnogi od ovih projekata donose istaknute rezultate. Hrvatska se izdvojila kao svjetska sila u juniorskim robotičkim kategorijama", kazao je Barišić, dodajući da su se hrvatski učenici istakli i na natjecanjima iz matematike.



"Vrijedna inicijativa i angažman g. Bakića može poslužiti kao primjer", kazao je Barišić. Nadovezao se Plenković, rekavši da to govori o tome koliko se cijene inicijative Instituta i drago mu je što može dati signal potpore razvoju obrazovanja, a to će biti i temelj Stategije o obrazovanju zbog kojeg je nedavno osnovano i posebno povjerenstvo.

Pelješki most

Butković navodi da će Vlada izgradnju Pelješkog mosta financirati s 420 milijuna eura iz državnog proračuna te je za tu svrhu u 2017. godini iz proračuna Ministarstva prometa osiguran 261 milijun kuna, u 2018. 885 milijuna, a u 2019. godini 815 milijuna kuna. No, očekuje se da će se iz europskih fondova on sufinancirati u visini od 85 posto ukupnog troška, dok državne ceste plaćaju PDV i još jedan dio troškova.

Što su pojedini ministri kazali uoči početka sjednice Vlade pročitajte OVDJE.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.